റിസർവ് ബാങ്ക് ഗവർണർ സ്ഥാനത്തു രഘുറാം രാജൻ തുടരില്ല . കാലാവധി പൂർത്തിയാകുന്ന സെപ്റ്റംബർ നാലിനു താൻ സ്ഥാനമൊഴിയുമെന്ന് അദ്ദേഹം വ്യക്തമാക്കി . റിസർവ് ബാങ്ക് ജീവനക്കാർക്കുള്ള സന്ദേശത്തിലാണു രാജൻ ഇക്കാര്യം അറിയിച്ചത് . മൂന്നു വർഷത്തെ തന്റെ സേവന കാലാവധി സെപ്റ്റംബർ നാലിന് അവസാനിക്കുകയാണെന്നും , അതിനു ശേഷം താൻ ചിക്കാഗോയിലേക്കു മടങ്ങുമെന്നും സന്ദേശത്തിൽ രഘുറാം രാജൻ പറയുന്നു . താൻ ചുമതലയേൽക്കുമ്പോൾ നാണ്യപ്പെരുപ്പം വലിയ ഉയരത്തിലായിരുന്നു . ഇതു പിടിച്ചുനിർത്താൻ കഴിഞ്ഞു . പലിശ നിരക്കുകളിൽ 150 ബേസിസ് പോയിന്റിന്റെ കുറവു വരുത്തി . ആസ്ഥി മൂല്യ നിർണയം വഴി ബാങ്കുകളുടെ ബാലൻസ് ഷീറ്റുകൾ ശക്തിപ്പെടുത്തി . ഇന്ത്യൻ സമ്പദ്വ്യവസ്ഥ ശക്തിപ്പെടുത്തുന്നതിനു തന്റെ പിൻഗാമിക്കും ഏറെ കാര്യങ്ങൾ ചെയ്യാനുണ്ടെന്നും അദ്ദേഹം പറയുന്നു . രഘുറാം രാജനെ സ്ഥാനത്തുനിന്നു നീക്കണമെന്നാവശ്യപ്പെട്ട് സുബ്രഹ്മണ്യം സ്വാമി പ്രധാനമന്ത്രിക്കു കത്തയച്ചതു വലിയ ചർച്ചയായിരുന്നു . രഘുറാം രാജൻ രാജ്യത്തിന്റെ സാമ്പത്തിക വളർച്ച തടയാൻ ശ്രമിക്കുകയാണെന്നും , ഇന്ത്യക്കാരന്റെ മാനസികാവസ്ഥയിലല്ല അദ്ദേഹം പ്രവർത്തിക്കുന്നതെന്നുമായിരുന്നു സുബ്രഹ്മണ്യം സ്വാമിയുടെ ആരോപണം .